Økologisk laks

Økologisk laks er betegnelse for laks som er produsert gjennom Debio sine retningslinjer for økologisk produksjon.

Økolaks  
Økologisk laks er en betegnelse for all laks som er produsert gjennom Debio sine retningslinjer for økologisk produksjon. For å kalle noe økologisk må disse retningslinjene følges fra fisken er en yngel til den er klar for butikkhyllene.

Hva er økologisk  

Økologisk produksjon vil si å sikre trygge planter og dyrs sunnhet, det er også med på å gjøre norsk produksjon mer miljøvennlig og bærekraftig. Det er regler rundt å kalle et produkt økologisk og EØS har satt krav om en offentlig tilsynsordning som skal kontrollere alt som skal merkes med økologisk merking. I Norge har mattilsynet gitt dette ansvaret til Debio.

Hva er oppdrettsfisk  
Definisjonen av fiskeoppdrett er at det er en type akvakultur, og går ut på at man fôrer opp fisk i fangenskap. I Norge har dette vært utbredt siden 1970-tallet og da med spesielt fokus på laks og ørret. I Norge forgår mesteparten av oppdrett i åpne merder i havet, men det begynner også å bli mer utbredt med lukkede merder og oppdrett på land. En annen stor del av oppdrett er smolt, som vil si ungfisk. Et smoltanlegg er da et ferskvannsanlegg hvor ungfisken lever frem til den er klar til å komme ut i merdene i havet.  Kina er per dags dato den største fiskeoppdretteren i verden og står for om lag 70% av all verdens produksjon. Oppdrettsfisk er en av Norges aller største eksport varer og i 2020 ble det eksportert 1,1 millioner tonn laks, med en verdi på 70 milliarder kroner. Selv om Norge ikke produserer i nærheten av like mye fisk som Kina, er Norge verdens største produsent av atlanterhavslaks.

Debio  
Debio er en organisasjon som jobber for å sikre tillit og samarbeid gjennom alle stadier innen produksjon, omsetning og forbruk av økologiske varer. Organisasjonen finnes i hele Norge, og har flere forskjellige merkinger innad – deriblant økologisk merking. For å kunne kalle laksen sin for økologisk i Norge, må man produsere laksen i henhold til Debio-sertifiseringen. Dette betyr at varer er produsert etter et regelverk for økologisk produksjon, og at hele prosessen fra start til slutt er både økologisk og bærekraftig. Debio vil selv ha fysiske inspeksjoner i alle steg av produksjonen hvert år for å kontrollere at alle reglene er opprettholdt. Her vil bedriften være pålagt å gi Debio full oversikt over produksjonsprosessen, inkludert regnskap og andre relevante bilag. Dette er en ordning som er laget i samarbeid med mattilsynet. Debio-sertifiseringen reguleres av «forskrift om økologisk produksjon og merking av økologiske landbruksprodukter, akvakulturprodukter, næringsmidler og fôr (økologiforskriften)». Man er altså kontrollpliktig til Debio dersom man driver med markedsføring eller omsetning av økologiske produkter, lagring av produkter på et annet sted enn direkte på salgsstedet (dette gjelder også for netthandel) eller har bort setting av kontrollpliktig aktivitet.

For å oppnå en Debio-sertifisering må alle steg i oppdretts prosessen være i henhold til reglene. Dette betyr at både anlegget, fôret, produksjon av yngel og smolt, lusebekjempelse, mm. må være av økologisk standard. Det skal gjennom hele prosessen vises hensyn til miljøet både i og rundt merdene.

Laks i merder 
Vanlig oppdrettslaks spiser tørrfôr med ca. 70% vegetabilske- og 30% marine ingredienser. For økologisk laks skal det i størst mulig grad komme fra fornybare eller bærekraftige ressurser og skal heller ikke inneholde noen form for kunstig tilsetning. Fisken skal kun fôres med fôr fra bærekraftig utnytting av fiskeriressurser eller med fôr som består av ingredienser fra økologisk landbruk eller naturlige stoffer. Ved bearbeiding av en fôrplan skal man også prioritere både dyrenes helse, produktkvalitet, ernæringsmessig sammensetning samt at fôret skal ha liten innvirkning på miljøet.

I lange årrekker har oppdrettere impregnert notposene med kobber for å hindre at merder blir gjennomgrodd av alger og skjell. Kobber vil da lekke ut av merdene og samle seg opp over tid. Siden kobber ikke er nedbrytbart i naturen og produksjon av økologisk laks skal ha minst mulig effekt på miljøet rundt, har Debio satt krav til at dette ikke skal forekomme ved produksjon av økologisk laks. Merdene vil heller vaskes og spyles jevnlig for å unngå oppsamling av alger og skjell.

Dyrevelferd 
Dyrevelferd står også sentralt i økologisk oppdrett av laks. En økologisk akvakulturproduksjon skal komme fra dyr som er blitt oppdrettet på økologiske driftsenheter helt fra fødsel/klekking. Det er for eksempel krav for at lusebekjempelse skal bekjempes fortrinns vis med leppefisk, ferskvann, saltvann eller natriumkloridløsninger for å skåne laksen.

For å kunne forsikre best mulig dyrevelferd for den økologiske laksen er det også regler for fisketetthet i merdene. For konvensjonell oppdrettslaks ligger grensen på 25 kg fisk per kubikk, mens for økologisk laks er grensen redusert til 10 kg per kubikk. Dette fører både til mindre miljøbelastning rundt anlegget, og kan være med på å forårsake både stress og atferd som finnebiting eller andre skader. Laksen har også større mulighet for å lage stim i merden som gir økt mosjon for fisken.

Produksjon, merking og transport 
Hvis produksjonen involverer produkter som er ikke-økologiske er det krav om å hindre sammenblanding av disse. Dersom produktene tilberedes, emballeres eller lagres i samme produksjon må man ha egne disponerte områder til lagring slik at de økologiske produktene holdes adskilt enten fysisk eller gjennom tidsmessige ordninger. Man må også utføre selve produksjonen adskilt, samt ha gode rutiner for å unngå at produktene blandes sammen. Hvis produksjonen bruker samme driftsenheter for produktene, må disse bli tilfredsstillende rengjort før økologisk produksjon, rengjøring skal også registreres utført. Ved slakting skal også fisken være både bevisstløs og følelsesløs.

Det finnes også regler knyttet til innsamling, pakking, merking og transport av økologiske produkter. Det skal for eksempel benyttes både tømme- og rengjøringsrutiner som vil sikre at det ikke blandes økologiske og ikke-økologiske produkter. Det skal også dokumenteres at disse rutinene følges. Det skal merkes tydelig hvilke produkter som er økologiske, på en slik måte at innholdet ikke kan byttes ut, her skal det også fremgå produktets navn og henvisning til den økologiske produksjonsmetoden samt navn og adresse til eier eller selger, også hvem som er kontrollinstans.

Ulemper og utfordringer med økologisk laks  
Selv om det er mange positive aspekter ved det å drive med økologisk laks, har også aktører som driver med dette møtt motstand. I 2016 møtte mange lakseoppdrettere utfordringer vedrørende eksport til EU  fordi økologiregelverket ikke var innlemmet i EØS-avtalen, og det tok nesten et år før man klarte å endre regelverket så man kunne begynne eksport. Et annet problem med økologisk fisk er at det er forskjellige fokus fra land til land og forskjellige oppfatninger av økologisk fisk. For eksempel er der mer fokus på dyrevelferd i Tyskland enn i Storbritannia, Italia og Frankrike. I andre land er det mer fokus rundt pakkematerialet, mens andre legger vekt på at det skal produseres så likt som det naturlige habitatet som mulig.

Et annet problem med økologisk laks er at det er mye misforståelser og misinformasjon rundt begrepet, gjennom en undersøkelse ble forbrukere fra ulike land i Europa ble de spurt om hva økologisk laks er for noe, og en stor andel trodde dette var det samme som naturlig og/eller villaks. Dette gjelder også for norske forbrukere. EU ønsker at oppdrettsfisk skal bli et voksende marked som vil si at et nytt regelverk som tilrettelegger for vekst og mer opplyste forbrukere enn det man har idag. Økologisk laks er også betydelig mer kostbart å produsere, grunnet, men også at man kan ha mindre fisk i merdene  enn ved vanlig produksjon, som driver prisen oppover.

Fordeler med økologisk laks  
Det som er fordelene ved en økologisk produksjon fremfor konvensjonell. Mange har assosiasjoner til villaks når man hører om økologisk laks, men det er ikke tilfellet økologisk laks produseres på ganske lik måte som konvensjonell laks. Det er derimot noen forskjeller som gjør at dyrevelferden er bedre ved en økologisk produksjon, fisketettheten kan ikke være noe høyere enn 20 kg per kubikkmeter i ferskvannsfasen. I tillegg til at dette øker trivselen til fisken, gjør dette også at man minsker
faren for stress og sykdom hos fisken.

Siden økologisk laks blir fôret med råvarer som stammer fra marine kilder, mens oppdrettslaks blir fôret med planteråvarer får kjøttet en mer utpreget fiskesmak enn oppdrettslaksen, man har også kunnet måle at kjøttet er litt rødere. Det maritime fôret kommer fra fisk og andre fiskeprodukter som eller ville bli kastet og ikke kan brukes til videre slag. Når man har sammenlignet oppdrettslaks med økologisk laks har man også sett at den økologiske laksen har mer omega 3 fettsyrer. Fôret til en økologisk laks skal ikke inneholde noen syntetiske antioksidanter og være garantert fritt for GMO og det skal foregå på en slik måte at man får minst mulig svinn. I en økologisk produksjon skal man også jobbe imot å påvirke vann/landområdene rundt anleggene i minst mulig grad, dette er fordelaktig for villaks bestanden langs den norske kysten som allerede er truet av oppdrettsnæringen.

Referanser

Eksterne lenker 
https://e24.no/naeringsliv/i/M36WoB/norge-eksporterte-sjoemat-for-1057-milliarder-i-2020
https://www.kyst.no/article/tar-i-bruk-lukkede-merder/
https://www.regjeringen.no/no/dokumentarkiv/regjeringen-solberg/aktuelt-regjeringen-solberg/nfd/nyheter/2016/utfordringer-med-eksport-av-okologisk-laks-til-eu/id2508402/ 
https://www.regjeringen.no/no/tema/mat-fiske-og-landbruk/mat/innsikt/okologisk-matproduksjon/id2357162/ 
https://forskning.no/nofima-okologi-fisk/vil-ha-mer-okologisk-laks-i-norske-butikker/342921 
https://ilaks.no/det-koster-betydelig-mer-a-produsere-okologisk/ 
https://forskning.no/oppdrett-fisk-mat/like-bra-med-okologisk-laks/702017#:~:text=%2D%20Den%20%C3%B8kologiske%20fisken%20hadde%20mer,har%20noe%20mer%20utpreget%20fiskesmak. 
https://www.renmat.no/artikler/2017/det-store-mateksperimentet 
https://www.mattilsynet.no/om_mattilsynet/gjeldende_regelverk/veiledere/veileder_okologisk_akvakultur.32470/binary/Veileder:%20%C3%98kologisk%20akvakultur 
https://debio.no/akvakultur/  

Artikler opprettet med artikkelveiviseren
Laksefisker